PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2010/FH/3/1/066	Bratislava  25. 11. 2010	

Protimonopolný úrad Slovenskej republiky, odbor koncentrácií v správnom konaní 
č. 0036/OK/2010 začatom dňa 08.11.2010 na základe oznámenia koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľom Hitachi Medical Corporation, Akihabara UDX 4-14-1, Soto-Kanda, Chiyoda-ku, Tokio 101-0021, Japonsko prostredníctvom splnomocneného právneho zástupcu Mgr. Tomáša Marettu, Čechová & Partners, Štúrova 4, 811 02 Bratislava vo veci koncentrácie podnikateľov Hitachi Medical Corporation so sídlom Akihabara UDX 4-14-1, Soto-Kanda, Chiyoda-ku, Tokio 101-0021, Japonsko  a Aloka Co., Ltd. so sídlom 6-22-1, Mure, Mitaka-shi, Tokio 181-8622, Japonsko

r o z h o d o l

na základe § 22 ods. 1 písm. d) v spojení s § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou vzniknutou podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov spočívajúcej 
v získaní výlučnej kontroly podnikateľa Hitachi Medical Corporation so sídlom Akihabara UDX 4-14-1, Soto-Kanda, Chiyoda-ku, Tokio 101-0021, Japonsko  nad podnikom podnikateľa Aloka Co., Ltd. so sídlom 6-22-1, Mure, Mitaka-shi, Tokio 181-8622, Japonsko na základe Verejnej ponuky spoločnosti Hitachi Medical Corporation so sídlom Akihabara UDX 4-14-1, Soto-Kanda, Chiyoda-ku, Tokio 101-0021, Japonsko na prevzatie akcií spoločnosti Aloka Co., Ltd. so sídlom 6-22-1, Mure, Mitaka-shi, Tokio 181-8622, Japonsko, ktorá bola oznámená dňa 08.11.2010.

O d ô v o d n e n i e :

1.	Protimonopolnému úradu Slovenskej republiky, odboru koncentrácií (ďalej len „úrad“) bola dňa 08.11.2010 listom zaevidovaným pod č. 3813/2010 spoločnosťou Hitachi Medical Corporation so sídlom Akihabara UDX 4-14-1, Soto-Kanda, Chiyoda-ku, Tokio 101-0021, Japonsko (ďalej len „Hitachi Medical“)  prostredníctvom splnomocneného zástupcu Mgr. Tomáša Marettu, Čechová & Partners, Štúrova 4, 811 02 Bratislava (ďalej len „splnomocnený právny zástupca“) oznámená koncentrácia podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), spočívajúca v získaní výlučnej kontroly podnikateľa Hitachi Medical nad podnikom podnikateľa Aloka Co., Ltd. so sídlom 6-22-1, Mure, Mitaka-shi, Tokio 181-8622, Japonsko (ďalej len „Aloka“) na základe Verejnej ponuky spoločnosti Hitachi Medical na prevzatie akcií spoločnosti Aloka, ktorá bola oznámená dňa 08.11.2010 (ďalej len „Ponuka na prevzatie“).

2.	Na základe tohto oznámenia sa dňa 08.11.2010 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vo veci predmetnej koncentrácie, ktorému bolo pridelené číslo správneho konania 0036/OK/2010, o čom úrad informoval oznamovateľov koncentrácie listom č. 3912/PMÚ SR/2010 zo dňa 15.11.2010.  

3.	V súlade so znením § 11 zákona začala dňa 09.11.2010 plynúť lehota 60 pracovných dní na vydanie rozhodnutia vo veci predmetnej koncentrácie, o čom úrad upovedomil účastníka konania listom číslo 3912/PMÚ SR/2010 zo dňa 15.11.2010.

4.	Správny poplatok podľa zákona č. 145/1995 Z. z. o správnych poplatkoch v znení neskorších predpisov (ďalej len „zákon o správnych poplatkoch“) vo výške 3 319 eur  bol uhradený dňa 05.11.2010.

5.	Z podkladov a informácií, ktoré boli úradu predložené v predmetnom správnom konaní účastníkmi správneho konania vyplynuli nasledujúce skutočnosti:

Podnikatelia

6.	Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

7.	Hitachi Medical – stojí v čele  divízie/podnikania s medicínskymi elektronickými zariadeniami skupiny Hitachi. Predmet činnosti Hitachi Medical je rozdelený do nasledujúcich dvoch podnikateľských segmentov:
(i)	medicínske systémy (Medical Systems), ktorý sa týka dodávok systémov diagnostických zobrazovacích zariadení vrátane magnetickej rezonancie (MRI), röntgenovej počítačovej tomografie (X-ray CT), diagnostického ultrazvuku a systémov nukleárnej medicíny; 
(ii)	medicínske informačné systémy (Medical Information Systems), ktorý zahŕňa systémy archivovania snímok a komunikačné systémy, nemocničné informačné systémy, systémy na lekárske prehliadky a medicínske účtovné systémy.

8.	V Európe je spoločnosť Hitachi Medical aktívna len v segmente medicínskych systémov a v rámci Európy neponúka žiadne medicínske informačné systémy.

9.	V Európe Hitachi Medical pôsobí prostredníctvom svojej švajčiarskej dcérskej spoločnosti Hitachi Medical Systems Europe Holding AG v oblasti dodávok nasledovných diagnostických zobrazovacích zariadení: zariadení zobrazovania magnetickej rezonancie (MRI – Magnetic Resonance Imaging), zariadení počítačovej tomografie (CT – Computed Tomography), ultrazvukových zariadení a zariadení optickej tomografie.

10.	Hitachi Medical Systems Europe Holding AG so sídlom v Zugu, Švajčiarsko, je holdingovou spoločnosťou ôsmich európskych dcérskych spoločností Hitachi Medical, ktoré sa nachádzajú v Rakúsku, Belgicku, Francúzsku, Nemecku, Maďarsku, Holandsku, Španielsku a vo Veľkej Británii. Hitachi Medical nemá žiadnu dcérsku spoločnosť, ani obchodné zastúpenie v Slovenskej republike.

11.	Hitachi Medical je súčasťou skupiny Hitachi, japonskej skupiny spoločností, ktorých hlavnou materskou spoločnosťou je Hitachi Ltd., verejne kótovaná spoločnosť so sídlom 6, Marunouchi 1, 1-chome, Chiyoda-ku, Tokio 100-8280, Japonsko. Hitachi, Ltd. pôsobí priamo alebo prostredníctvom svojich dcérskych spoločností a pridružených spoločností v oblasti výroby a dodávok energetic-kých a priemyselných systémov, ovládacích zariadení, výťahov a pohyblivých schodov, vlakov, automobilových zariadení, stavebných strojov, domácich spotrebičov a výrobných materiálov. Okrem toho spoločnosť tiež dodáva elektronické výrobky vrátane polovodičov, osobných počítačov, periférie počítačov, spotrebiteľských zvukových a obrazových zariadení, telekomunikač-ných zariadení a medicínskych zariadení. Hitachi Ltd. vlastní (priamo alebo nepriamo) približne 62% podiel v Hitachi Medical.

12.	Z vyššie uvedených skutočností vyplýva, že Hitachi Medical je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

13.	Aloka – cieľová spoločnosť – je spoločnosť verejne obchodovaná na burze cenných papierov v Tokiu. Aloka primárne pôsobí v oblasti výroby a dodávok diagnostických ultrazvukových zariadení. Predmet činnosti spoločnosti Aloka je rozdelený do troch segmentov:
(i)	medicínske elektronické systémy (Medical electronic systems), ktorý sa primárne zameriava na dodávku diagnostických ultrazvukových zariadení a v omnoho menšom rozsahu na dodávky denzitometických systémov (na zisťovanie straty hustoty kostí),
(ii)	všeobecné analytické systémy (General analysis systems), ktorý sa zameriava na dodávky prístrojov na meranie a kontrolu žiarenia určených na monitorovanie žiarenia a overenie bezpečnosti zariadení narábajúcich s rádioizotopmi, ako sú jadrové zariadenia a laboratóriá,
(iii)	medicínske analytické systémy (Medical analysis systems), ktorý sa týka laboratórnych testovacích systémov určených na predbežné spracovanie a analyzovanie vzoriek krvi a moču.

14.	V Európe spoločnosť Aloka predáva na trhu len diagnostické ultrazvukové zariadenia, ktoré sú predávané prostredníctvom jej švajčiarskej dcérskej spoločnosti Aloka Holding Europe AG.

15.	Z vyššie uvedených skutočností vyplýva, že Aloka je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Forma koncentrácie

16.	Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných   podnikateľov, alebo
b)	 	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)  	vlastníckych alebo iných práv k podniku alebo k jeho časti, 
b)  práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

17.	Oznamovateľ v Oznámení koncentrácie uvádza, že Hitachi Medical plánuje nadobudnúť výlučnú kontrolu nad spoločnosťou Aloka nadobudnutím všetkých alebo aspoň väčšiny akcií spoločnosti Aloka na základe Ponuky na prevzatie adresovanej akcionárom spoločnosti Aloka. Akcie spoločnosti Aloka sú obchodovateľné na burze cenných papierov v Tokiu. Hitachi Medical je v súčasnosti menšinovým vlastníkom 12,35% akcií spoločnosti Aloka. 

18.	Z Oznámenia koncentrácie a z Ponuky na prevzatie úrad zistil, že dňa 08.11.2010 bola oznámená Ponuka na prevzatie s tým, aby sa Aloka stala 100% dcérskou spoločnosťou Hitachi Medical. Vo verejnej ponuke nebol uvedený žiadny maximálny ani minimálny počet akcií, ktoré sa majú kúpiť. Ponuka na prevzatie má podporu manažmentu a predstavenstva oboch spoločností Hitachi Medical a Aloka.

19.	Oznamovateľ v Oznámení koncentrácie uvádza, že pred oznámením Ponuky na prevzatie nebola spoločnosť Aloka kontrolovaná žiadnym podnikateľom – akcie spoločnosti Aloka boli rozdelené medzi množstvo akcionárov. Po nadobudnutí všetkých alebo aspoň väčšiny akcií spoločnosti Aloka (spolu s akciami, ktoré už Hitachi Medical vlastní a ktoré predstavujú 12,35% podiel na základnom imaní a hlasovacích právach na valnom zhromaždení spoločnosti Aloka) spoločnosťou Hitachi Medical sa spoločnosť Aloka stane priamou dcérskou spoločnosťou spoločnosti Hitachi Medical a tým bude môcť podnikateľ Hitachi Medical vykonávať výlučnú kontrolu nad podnikom podnikateľa Aloka. Oznamovateľ koncentrácie pritom v Oznámení koncentrácie uvádza, že tak ako vyplýva z čl. 15 stanov spoločnosti Aloka (ktoré sú prílohou Oznámenia kon-centrácie) už vlastníctvo jednoduchej väčšiny kmeňových akcií a prislúchajúcich hlasovacích práv na valnom zhromaždení akcionárov spoločnosti Aloka umožní vlastníkovi týchto akcií vykonávať výlučnú kontrolu nad podnikom podnikateľa Aloka. 

20.	V Oznámení koncentrácie sa tiež uvádza, že v súlade s Ponukou na prevzatie, ktorá je prílohou Oznámenia koncentrácie sa podnikateľ Hitachi Medical rozhodol prevziať a kúpiť všetky vydané akcie spoločnosti Aloka. Dohodol sa s troma veľkými akcionármi spoločnosti Aloka, ktorí spoločne vlastnia akcie spoločnosti Aloka predstavujúce spolu 31,46% všetkých akcií spoločnosti Aloka, že títo akcionári predajú svoje akcie spoločnosti Aloka podnikateľovi Hitachi v rámci procesu prevzatia akcií na základe Ponuky na prevzatie. V Oznámení koncentrácie sa tiež uvádza, že vzhľadom na skutočnosť, že podnikateľ Hitachi Medical už vlastní 12,35 % podiel na základnom imaní a hlasovacích právach spoločnosti Aloka podnikateľ Hitachi Medical predpokladá, že verejná ponuka na prevzatie bude akceptovaná vo vzťahu k prinajmenšom väčšine akcií spoločnosti Aloka do 9.12.2010, po čom by nasledoval proces transakcií prevodov vlastníckeho práva k týmto akciám, čím získa výlučnú kontrolu nad podnikom podnikateľa Aloka.

21.	V predmetnom prípade sa teda jedná o koncentráciu podľa § 9 ods. 1 písm. b) v spojení s § 9 ods. 4 písm. b) zákona spočívajúcu v získaní priamej výlučnej kontroly podnikateľom Hitachi Medical nad podnikom podnikateľa Aloka na základe oznámenia Ponuky na prevzatie. 

Účastníci koncentrácie

22.	Podľa § 25 ods. 3 písm. d) zákona účastníkom konania v prípade koncentrácie ktorá vznikla získaním priamej alebo nepriamej kontroly jedným podnikateľom alebo viacerými podnikateľmi na podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov. Úrad teda zistil, že účastníkom správneho konania je  podnikateľ Hitachi Medical. 

23.	Zároveň úrad zistil, že účastníkmi koncentrácie je podnikateľ Hitachi Medical, ako podnikateľ, ktorý získava kontrolu nad podnikom podnikateľa Aloka a podnikateľ Aloka, nad ktorým sa kontrola získava.

Koncentrácia podliehajúca kontrole úradu

24.	Podľa § 10 ods. 1 zákona koncentrácia podlieha kontrole úradu, ak
a) 	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 46 000 000 eur a aspoň dvaja účastníci koncentrácie dosiahli v Slovenskej republike celkový obrat každý najmenej 14 000 000 eur za uzavreté účtovné obdobie predchádzajúce vzniku koncentrácie alebo
b) 	aspoň jeden z účastníkov koncentrácie dosiahol v Slovenskej republike celkový obrat najmenej 19 000 000 eur za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 46 000 000 eur za uzavreté účtovné obdobie predchádzajúce vzniku koncentrácie.

25.	Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov  podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení            v písmenách a) až d) majú spoločne práva uvedené v písmene b).

26.	Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v spojení s vyhláškou Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

27.	Vychádzajúc z podkladov predložených v oznámení koncentrácie úrad zistil, že predmetná koncentrácia podlieha kontrole úradu podľa § 10 ods. 1 písm. b) zákona. Vzhľadom na to, že účastníci konania označili výšku celkových obratov účastníkov koncentrácie za predmet ich obchodného tajomstva, úrad tieto údaje, ktoré sú súčasťou spisového materiálu vedeného v predmetnom správnom konaní, v rozhodnutí neuvádza.

Relevantné trhy 

28.	Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia. Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Tovarové relevantné trhy 

29.	Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky.

30.	Ako už bolo uvedené vyššie, podnikateľ Hitachi Medical vykonáva činnosti v oblasti s medicínskymi elektronickými zariadeniami skupiny Hitachi, kde sa zaraďujú dodávky systémov diagnostických zobrazovacích zariadení vrátane magnetickej rezonancie (MRI), röntgenovej počítačovej tomografie (X-ray CT), diagnostického ultrazvuku a systémov nukleárnej medicíny. V danej oblasti pôsobí Hitachi Medical na území Slovenskej republiky prostredníctvom nezávislého distribútora.

31.	Podnikateľ Aloka je japonskou spoločnosťou, ktorá pôsobí v oblasti výroby a dodávok diagnostických ultrazvukových zariadení. Na území Slovenskej republiky pôsobí výlučne v oblasti dodávok diagnostických ultrazvukových zariadení a to prostredníctvom nezávislého distribútora.

32.	Z uvedeného teda vyplýva, že aktivity účastníkov koncentrácie Hitachi Medical a Aloka sa na území Slovenskej republiky prekrývajú v oblasti dodávok diagnostických ultrazvukových zariadení.

33.	Diagnostické ultrazvukové zariadenia sú prístroje, ktoré využívajú ultrazvukovú technológiu na zobrazenie mäkkých tkanív v tele, vrátane svalov, šliach, prsníkov, ciev a vnútorných orgánov za účelom zistenia patologických javov alebo porušenia. Ultrazvukovú zobrazovaciu technológiu možno odlíšiť od iných typov diagnostických zobrazovacích technológií, ktoré využívajú odlišné technológie na vytvorenie snímok ľudských telesných tkanív. Ultrazvukové zobrazovacie technológie fungujú na princípe zobrazovania zvukovej vlny, ktorá je odrážaná telesnými tkanivami, čím vytvára ozvenu, ktorá sa meria a je sformovaná do snímky. Využitie týchto zariadení  je široké, najmä však v rádiológii, pôrodníctve, gynekológii, kardiológii a anesteziológii.

34.	Podľa oznamovateľa koncentrácie kým v minulosti existovali určité cenové aj kvalitatívne rozdiely medzi ultrazvukovými zobrazovacími zariadeniami nižšej, strednej a vyššej kategórie, tie sa postupne strácajú, nakoľko zobrazovacia kvalita prístrojov nižšej a strednej kategórie sa značne zvýšila. Prístroje nižšej kategórie (low-end), na ktoré sa viac zameriava Aloka, sú dnes adekvátnou alternatívou k zariadeniam strednej (mid-range) a vyššej kategórie (high-end), ktoré tradične ponúka Hitachi Medical. Oznamovateľ koncentrácie ďalej uvádza, že odberatelia preukazujú minimum lojality voči svojej predchádzajúcej značke, vzhľadom na to, že pracovníci musia byť vždy preškolení na novú generáciu zariadení. 

35.	Medzi hlavných odberateľov diagnostických ultrazvukových zariadení v Európe patria podľa Oznámenia koncentrácie verejné a súkromné  nemocnice a kliniky, teda centralizované nákupné skupiny s veľkou vyjednávajúcou silou, čo taktiež vedie k poklesu cien prístrojov.

36.	Z predložených dokumentov vyplýva, že významnou charakteristikou oblasti ultrazvukových zobrazovacích zariadení je výskum a vývoj. Generácie prístrojov, ich funkčnosť a technológie sa neustále vylepšujú a každý výrobca v danej oblasti je nútený inovovať. Výskum v tejto oblasti je zameraný na zariadenia ako také (hardvér a softvér).

37.	Výskumné a vývojové aktivity podľa oznamovateľa koncentrácie majú za cieľ zvýšiť kvalitu snímky a zlepšiť funkčnosť a dizajn zariadení. Dnešným trendom je zmenšovať prístroje a zväčšovať disponibilný priestor, čas a efektívnosť, kam smeruje aj vývoj tzv. ručných zariadení. 

38.	Pri definovaní tovarového relevantného trhu v predmetnom prípade úrad skúmal zastupiteľnosť diagnostických ultrazvukových zariadení, pričom vychádzal zo skutočností uvedených v Oznámení koncentrácie ako aj z rozhodnutia Európskej Komisie v prípade koncentrácie GE/Amersham, z ktorého vyplýva, že trh s diagnostickými zobrazovacími zariadeniami možno užšie segmentovať podľa piatich hlavných diagnostických zobrazovacích druhov:
-	röntgen (X-ray imaging equipment),
-	počítačová tomografia (computed tomography imaging equipment),
-	magnetická rezonancia (magnetic resonance imaging equipment),
-	ultrazvuk (ultrasound imaging equipment) a 
-	nukleárne zobrazovanie (nuclear imaging equipment).

39.	Komisia v rozhodnutí konštatuje, že každý z týchto segmentov môže predstavovať samostatný tovarový relevantný trh, nakoľko technológie pri každom z jednotlivých druhov sú výrazne odlišné do takého rozsahu, že hypoteticky malé ale trvalé zvýšenie cien jedného druhu zariadenia nepodnieti výrobcov iných druhov zariadení prejsť na jeho výrobu bez významných dodatočných nákladov a rizík. 

40.	Európska komisia v tomto rozhodnutí skúmala aj ďalšiu segmentáciu jednotlivých trhov rozdelených podľa druhov technológie. Pri tovarovom trhu diagnostických ultrazvukových zobrazovacích zariadení prijala záver, že žiadna ďalšia segmentácia tohto trhu nie je relevantná.

41.	Na základe vyššie uvedených skutočností, úrad pri posudzovaní oznámenej koncentrácie vychádzal z definície tovarového relevantného trhu, ktorú navrhol účastník konania v Oznámení koncentrácie ako trh s diagnostickými ultra-zvukovými zobrazovacími zariadeniami, avšak presnou definíciou tovarového relevantného trhu sa úrad pre účely tohto rozhodnutia nezaoberal. 

Priestorové relevantné trhy 

42.	Podľa § 3 ods. 6 zákona je priestorový relevantný trh vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

43.	Z predložených podkladov a informácií vyplýva, že Európska komisia považovala v roku 2004 priestorový relevantný trh s diagnostickými ultra-zvukovými zobrazovacími zariadeniami za národný trh z dôvodu existencie rozdielov medzi členskými krajinami, pokiaľ išlo o národné postupy a procesy týkajúce sa schvaľovania, obstarania a kompenzácie prístrojov a tiež vzhľadom na požiadavky odberateľov na miestne obchodné zastúpenia dodávateľov, školiace kapacity a podporu technickej údržby. 

44.	Podľa Oznámenia koncentrácie je v súčasnosti možné priestorový relevantný trh s diagnostickými ultrazvukovými zobrazovacími zariadeniami považovať za európsky resp. v rozsahu európskeho hospodárskeho priestoru (ďalej len EHP), a to vzhľadom na absenciu akejkoľvek významnej lojality k národným značkám, nízkemu pomeru prepravných nákladov v rámci EHP k hodnote týchto prístrojov, jednoduchosti zriadenia miestnej distribučnej a technickej siete ako aj vzhľadom na spoločné právne požiadavky na medicínske zariadenia v rámci Európskej únie. Európska komisia vo vyššie uvedenom rozhodnutí ponechala  presnú definíciu priestorového relevantného trhu s diagnostickými ultrazvukovými zobrazovacími zariadeniami otvorenú.

45.	Na základe predložených podkladov a informácií úrad v predmetnom prípade vyhodnocoval dopady posudzovanej koncentrácie v oblasti dodávok dia-gnostických ultrazvukových zobrazovacích zariadení na územie Slovenskej republiky, avšak vzhľadom na závery uvedené nižšie, úrad ponechal v prípade predmetnej koncentrácie presnú definíciu priestorového relevantného trhu otvorenú.

Dopad koncentrácie na hospodársku súťaž

46.	Podľa ustanovenia § 12 ods. 1 zákona úrad vydá rozhodnutie, že s koncentrá-ciou súhlasí, ak koncentrácia nevytvára, alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu, alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára, alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením § 4 ods. 1 zákona.

47.	Podľa podkladov a informácií uvedených v Oznámení koncentrácie, hlavným dôvodom pre realizáciu posudzovanej koncentrácie je zvýšenie efektívnosti najmä v oblasti výskumu a vývoja, výroby a celosvetového marketingu moderných ultrazvukových zariadení. Účastníci od plánovanej koncentrácie očakávajú, že budú lepšie konkurovať významným hráčom v predmetnej oblasti, že budú môcť ponúknuť odberateľom širší sortiment výrobkov za konkurenčné ceny a že prostredníctvom nadobudnutia spoločnosti Aloka bude môcť spoločnosť Hitachi Medical zlepšiť svoju distribučnú sieť v Európe.

48.	Úrad sa zaoberal účinkami posudzovanej koncentrácie, ktoré sa prejavia na tuzemskom trhu. Preto úrad v ďalšej časti skúmal, či uskutočnením posudzovanej koncentrácie nedôjde na území Slovenskej republiky na vyššie uvedenom trhu k takým zmenám, ktoré by vytvárali alebo posilňovali dominantné postavenie účastníkov koncentrácie, ktorého dôsledkom môžu byť významné prekážky efektívnej súťaže.

49.	Vzhľadom na to, že tak ako bolo uvedené vyššie, obaja účastníci koncentrácie, Hitachi Medical aj Aloka, pôsobia na území Slovenskej republiky na rovnakom trhu, posudzovaná koncentrácia je koncentráciou horizontálneho charakteru.

50.	Pri posudzovaní dopadov predmetnej koncentrácie na hospodársku súťaž na vymedzenom trhu úrad skúmal štruktúru trhu, intenzitu hospodárskej súťaže, bariéry vstupu a postavenie jednotlivých súťažiacich na danom trhu.

51.	Celkovú veľkosť trhu v oblasti dodávok diagnostických ultrazvukových zobrazovacích zariadení v Slovenskej republike vyčíslili účastníci koncentrácie v Oznámení koncentrácie na základe odhadu Európskeho koordinačného výboru rádiologického, elektroliečebného a zdravotníckeho IT priemyslu (ďalej len COCIR). Konkrétne údaje sú uvedené v nasledujúcej tabuľke:

Tab. č. 1:
Rok	Diagnostické ultrazvukové zobrazovacie zariadenia (v tis. EUR)	
2007	[3000-4000]	
2008	[4000-5000]	
2009	[4000-5000]	
Zdroj: Oznámenie koncentrácie - COCIR

52.	Na základe údajov o obrate v tabuľke č. 1 dosiahli účastníci koncentrácie nasledovné trhové podiely:

Tab. č. 2:
Rok	Trhové podiely účastníkov koncentrácie	
	Hitachi Medical	Aloka	
2007	[0-5] %	[10-20] %	
2008	[0-5] %	[10-20] %	
2009	[0-5] %	[10-20] %	
Zdroj: Oznámenie koncentrácie

53.	Podľa Oznámenia koncentrácie sa dodávkami diagnostických ultrazvukových zobrazovacích zariadení v Slovenskej republike zaoberá viacero spoločností, pričom za hlavných konkurentov na predmetnom trhu účastníci koncentrácie označili spoločnosti v nasledujúcej tabuľke:

Tab. č. 3:
Rok	Trhové podiely hlavných konkurentov	
	Siemens	General Electric	Philips	Toshiba	Ostatné	
2007	[20-30] %	[15-25] %	[10-20] %	[0-5] %	[15-25] %	
2008	[20-30] %	[15-25] %	[10-20] %	[0-5] %	[15-25] %	
2009	[20-30] %	[15-25] %	[10-20] %	[0-5] %	[15-25] %	
 Zdroj: Oznámenie koncentrácie - odhad európskych predajcov Hitachi Medical

54.	Z vyššie uvedených skutočností vyplýva, že podnikateľ Hitachi Medical dosiahol v rokoch 2007 - 2009 v oblasti dodávok diagnostických ultrazvukových zobrazovacích zariadení v Slovenskej republike trhový podiel vo výške [0-5] %. Vzhľadom na to, že trhový podiel nadobúdanej spoločnosti Aloka bol v rokoch 2007 - 2009 na tomto trhu vo výške [10-20] %, podnikateľ Hitachi Medical nadobudne po uskutočnení posudzovanej koncentrácie na trhu dodávok diagnostických ultrazvukových zobrazovacích zariadení v Slovenskej republike podiel vo výške [10-20] %.

55.	Na základe postavenia účastníkov koncentrácie a ich konkurentov na trhu dodávok diagnostických ultrazvukových zobrazovacích zariadení na územie Slovenskej republiky v súčasnosti úrad zistil, že posudzovaná koncentrácia významne nezasiahne do existujúcej trhovej štruktúry v predmetnej oblasti, a že postavenie účastníkov koncentrácie v danej oblasti na území Slovenskej republiky sa po uskutočnení posudzovanej koncentrácie zmení nasledovne:

Tab. č. 4: 
Trhové podiely po uskutočnení koncentrácie	
Siemens	General Electric	Hitachi Medical + Aloka	Philips	Toshiba	Ostatné	
[20-30] %	[15-25] %	[10-20] %	[10-20] %	[0-5] %	[15-25] %	
   Zdroj: Výpočet úradu

56.	Vzhľadom na to, že tak ako už bolo uvedené vyššie, predmetnou koncentráciou sa štruktúra konkurenčného prostredia a postavenie účastníkov koncentrácie na trhu dodávok diagnostických ultrazvukových zobrazovacích zariadení na území Slovenskej republiky významne nezmení, úrad dospel k záveru, že predmetnou koncentráciou nedôjde k vytvoreniu alebo posilneniu dominantného postavenia účastníkov koncentrácie, ktorého dôsledkom sú významné prekážky efektívnej hospodárskej súťaže na posudzovanom trhu.

Záver

57.	Po preskúmaní a komplexnom vyhodnotení všetkých získaných podkladov a informácií, úrad dospel k záveru, že posudzovaná koncentrácia nevytvorí alebo neposilní dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže na vymedzených trhoch.

58.	V súlade s § 33 zákona úrad listom číslo 3969/PMÚ SR/2010 zo dňa 23.11. 2010 vyzval účastníka správneho konania prostredníctvom jeho splnomoc-neného právneho zástupcu pred vydaním rozhodnutia v predmetnej veci, aby sa ústne alebo písomne vyjadril k jeho podkladom a k spôsobu ich zistenia, prípadne aby navrhol jeho doplnenie.

59.	Účastník konania sa prostredníctvom jeho splnomocneného právneho zástup-cu k predmetnej výzve vyjadril listom zaevidovaným úradom pod číslom ????/2010 zo dňa 25.11.2010, v ktorom berie na vedomie výsledky šetrenia vykonaného úradom v predmetnej veci tak, ako sú opísané v liste č. 3969/PMÚ SR/2010 zo dňa 23.11.2010 s výnimkou pripomienok tykajúcich sa obchodného tajomstva, ktoré boli v znení rozhodnutia zapracované a nepredkladá ďalšie návrhy na vykonanie dôkazov v predmetnej veci.

60.	S výnimkou vyššie uvedených pripomienok týkajúcich sa vymedzenia obchodného tajomstva, účastník konania v predmetnom liste uviedol, že k podkladom rozhodnutia, k spôsobu jeho zistenia a k záverom uvedeným vo výzve úradu nemá žiadne pripomienky a že súhlasí so zisteniami a závermi úradu.

61.	Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

Poučenie:

62.	Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Sloven-skej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	                      Ing. Emília Babiaková
	riaditeľka odboru koncentrácií

Rozhodnutie sa doručuje:

Mgr. Tomáš Maretta
Čechová & Partners
Štúrova 4
811 02 Bratislava